b'\n_START_ARTICLE_\nSuur tiikpuu\n_START_PARAGRAPH_\nSuur tiikpuu (lad. Tectona grandis) on Kagu-Aasias levinud heitleheline puuliik, mis kuulub tiikpuu perekonda._NEWLINE_P\xc3\xb5hilisteks levialadeks on India, Tai, Indoneesia, Jaava ja Birma. Sissetoodud liigina kasvab Malaisias, Filipiinidel, Aafrika troopilistes metsades ning Kesk-Ameerikas. Puit on tule- ja happekindel, samuti on vastupidav putukatele ja seentele.\n_START_SECTION_\nKirjeldus\n_START_PARAGRAPH_\nTiikpuu kasvab tavaliselt 30\xe2\x80\x9340 meetri k\xc3\xb5rguseks ja 1,0\xe2\x80\x931,5 meetri j\xc3\xa4meduseks. Oksavaba t\xc3\xbcve v\xc3\xb5ib puul olla kuni 25 meetri ulatuses. Malts- ja l\xc3\xbclipuit on teineteisest kergesti eristatavad \xe2\x80\x93 maltspuit on kollakas-hall ning kitsas. V\xc3\xa4rskelt l\xc3\xb5igatuna esineb l\xc3\xbclipuidu pinnal suur v\xc3\xa4rvik\xc3\xb5ikumine \xe2\x80\x93 see v\xc3\xb5ib olla kollane, roheline, punane. Hiljem valguse ja \xc3\xb5hu toimel puidu v\xc3\xa4rvus \xc3\xbchtlustub tumepruuniks. Tihtipeale esineb l\xc3\xbclipuidus tumedaid, peaaegu musti triipe, mis muudavad puidu veel atraktiivsemaks. V\xc3\xa4rskelt l\xc3\xb5igatud puul on omap\xc3\xa4rane l\xc3\xb5hn ning katsudes tundub see rasvane.\n_START_SECTION_\nKasutusala\n_START_PARAGRAPH_\nTiikpuud kasutatakse suures osas laevatekkide ja muude laeva puitosade (k\xc3\xa4sipuud, mastid, aerud jm) valmistamisel. Selle dekoratiivne v\xc3\xa4limus ja vastupidavus on head omadused m\xc3\xb6\xc3\xb6bli, uste, treppide ning muude sisustuselementide valmistamiseks. Suur \xc3\xb5lide sisaldus, tugevus ja tihe puit teeb ta ideaalseks v\xc3\xa4lim\xc3\xb6\xc3\xb6bli materjaliks. Puit on kergesti t\xc3\xb6\xc3\xb6deldav nii masinate kui ka k\xc3\xa4sit\xc3\xb6\xc3\xb6riistadega, aga selles leiduvate mineraalide t\xc3\xb5ttu n\xc3\xbcristuvad l\xc3\xb5iketerad kiiresti. Pindade katmine on raskendatud eeterlike \xc3\xb5lide t\xc3\xb5ttu. Viimistlemiseks tuleb pinnad eelnevalt puhastada. Sisetingimustes kasutatava puidu viimistlemiseks soovitatakse puidu\xc3\xb5lisid, v\xc3\xa4ljas kasutatavatele pindadele aga lakke.'